Tveir eru látnir og einn alvarlega særður eftir þrjár skotárásir í Kaupmannahöfn í Danmörku síðan á fimmtudag. Lögregla hefur ekki gefið upp hvort talið sé að málin tengist.
Maður á fertugsaldri liggur alvarlega særður á sjúkrahúsi eftir skotárás á kaffihúsi í Friðriksbergi í borginni í gærkvöld. Lögregla greindi frá því á upplýsingafundi að hann hafi verið skotinn í höfuðið. Lýst hefur verið eftir árásarmanninum en mynd af honum náðist á eftirlitsmyndavél í verslun skömmu eftir árásina.
Mikið hefur verið um ódæðisverk í Kaupmannahöfn um helgina. Síðdegis á fimmtudag var tuttugu og sjö ára karlmaður myrtur á Nørrebrogade. Tveir hafa verið handteknir vegna árásarinnar. Á föstudag var sautján ára drengur skotinn til bana á hárgreiðslustofu í Islev (Íslú) í Rödovre. (Ruðova) Tveir særðust í þeirri árás, annar þeirra er fimmtán ára.
Lögregla hefur ekki gefið upp hvort talið sé að málin tengist. Kenningar eru uppi um að árásirnar tengist átökum í undirheimunum. Þessa dagana hefur lögregla sérstaka heimild til að leita á hverjum sem er í þeim hverfum þar sem árásirnar voru gerðar.